Нобэ
Паркхэм я европэпсо махуэщ
Славян тхыбзэмрэ щэнхабзэмрэ я махуэщ. УФ-м и мызакъуэу, ар щагъэлъапIэ славян лъэпкъхэр щыпсэу къэралхэми.
1844 гъэм телеграф IэмалкIэ япэ хъыбарыр зэбгригъэхащ США-м щыщ Морзе Сэмюэл. Вашингтон иригъэхри абы телеграммэ игъэхьат Балтимор къалэм.
1900 гъэм «Аврора» кхъухьыр псым япэу техьащ. Крейсерыр псым щытраутIыпщхьэм кърихьэлIат Урысейм и пащтыхь Николай ЕтIуанэр.
1925 гъэм дунейм къытехьащ «Комсомольская правда» газетым и япэ номерыр.
1932 гъэм Ленинградрэ Москварэ яку дэлъ уэгу гъуэгуанэм техьащ пощтым и хьэлъэхэр зыгъэIэпхъуэ кхъухьлъатэхэр.
1956 гъэм Луганэ (Швейцарие) япэу щызэхэтащ уэрэджыIакIуэхэм я «Евровидение» дунейпсо зэпеуэр.
2008 гъэм Урысейр щытекIуащ уэрэджыIакIуэхэм я «Евровидение» дунейпсо зэпеуэу Сербием и къалащхьэ Белград щекIуэкIам. Ди къэралым и тхыдэм апхуэдэ къызэрыщыхъуар а зэрщ, ар зыхузэфIэкIари ди лъахэгъу, КъБР-м и цIыхубэ артист Билан Димэщ.
Урыс тхакIуэшхуэ, Нобель, Ленин саугъэтхэм я лауреат, СССР-м и Къэрал саугъэтыр зыхуагъэфэща, Социалист Лэжьыгъэм тIэунейрэ и ЛIыхъужь Шолохов Михаил къызэралъхурэ илъэси 112-рэ ирокъу.
Совет Союзым и ЛIыхъужь Иуан Хьэсэн къызэралъхурэ илъэс 99-рэ ирокъу.
Тыркум щыпсэу адыгэхэм ящыщ спортсмен, 1948 гъэм екIуэкIа Олимп джэгухэм бэнэкIэ хуитымкIэ чемпион щыхъуа Бильге Газанфер къызэралъхурэ илъэс 91-рэ ирокъу.
Урыс усакIуэ, Нобель и саугъэтыр зрата Бродский Иосиф къызэралъхурэ илъэс 77-рэ ирокъу.
Шэрджэс усакIуэ, тхакIуэ Анзор Мухьэмэд и ныбжьыр илъэс 77-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх къыщешхынущ. Хуабэр махуэм градус 13 — 15, жэщым градуси 8 — 10 щыхъунущ.
